ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml en en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en en ml ml en ml sl ml en ml cs en en cs da en da cs en en en en cs cs en en ml ml cs da en da cs de en en en cs cs en en cs da en da cs cs en en en cs cs en en ml ml ml ml it ml ml it ml ml it ml ml pt ml ml en ml ml it ml ml it ml ml it ml ml it ml ml en ml ml en ml ml it ml ml it ml ml it ml ml it nb ml it ml ml it ml it en ml it ml ml it ml ml it ml ml it ml ml it ml it it ml it en ml it da ml it ml ml it ml ml it ml ml it ml ml it ml ml it ml ml it ml ml it ml ml it ml en it ml ml it ml ml it ml ml it ml it en ml it ml ml it ml ml it ml ml it ml ml it ca ml it ml ml it ml ml it ml ml pt ml ml pt ml pt ml ml pt ml ml pt ml ml pt ml ml pt ml ml pt ml ml pt ml ml pt zh ml pt ml ml pt ml ml pt ml ml pt ml ml pt ml ml pt en ml pt ml ml pt ml ml pt ml ml pt en ml pt ml ml pt ml ml pt ml ml pt ml pt ml pt ml ml pt ml ml pt ml ml pt ml ml pt en ml pt ml ml pt ml ml pt ml ml pt ml ml pt ml ml pt ml ml pt ml ml pt ml ml pt ml ml pt ml en pt ml ml pt ml ml pt ml ml pt ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml de ml cs en en
ദി ഈഗിള്‍ ഹാസ്‌ ലാന്റഡ്‌: July 2012
പ്രശസ്ത ഇംഗ്‌ളീഷ്‌ നോവലിസ്റ്റ്‌ ജാക്ക്‌ ഹിഗ്ഗിന്‍സിന്റെ 'ദി ഈഗിള്‍ ഹാസ്‌ ലാന്റഡ്‌' എന്ന നോവലിന്റെ സ്വതന്ത്ര വിവര്‍ത്തനം
ഈഗിൾ ഹാസ് ലാന്റഡ് – 48
സലൂണിൽ എമ്പാടും സിഗരറ്റ് പുക നിറഞ്ഞിരുന്നു. ഹാൻസ് ആൾട്ട്മാൻ ഒരരികിൽ പിയാനോ വായിച്ചുകൊണ്ടിരിക്കുന്നു. ബാറിൽ ഇരിക്കുന്ന ഇൽ‌സ് ന്യുഹോഫിന് ചുറ്റും കൂടിയിരിക്കുകയാണ് ബാക്കിയുള്ളവർ എല്ലാം. കൈയിൽ ഒരു ഗ്ലാസ് ജിന്നുമായി ഇൽ‌സ് കഥ പറയുകയാണ്… റൈമാർഷൽ ഹെർമൻ ഗോറിങ്ങ്സിന്റെ പ്രണയകഥ…. സമൂഹത്തിൽ അതിപ്പോൾ പരക്കെ സംസാരവിഷയമാണ്. ആ കഥ കേട്ട് അവിടെങ്ങും കൂട്ടച്ചിരി മുഴങ്ങുമ്പോഴാണ് സ്റ്റെയ്നർ മുറിയിലേക്ക് പ്രവേശിച്ചത്. തൊട്ടുപിറകെ റാഡ്‌ലും ഡെവ്‌ലിനും. ആ കാഴ്ച്ച കണ്ട് സ്റ്റെയ്നർ ഒന്ന് അമ്പരക്കാതിരുന്നില്ല. പ്രത്യേകിച്ചും ബാർ കൌണ്ടറിൽ നിരത്തി വച്ചിരിക്കുന്ന മദ്യക്കുപ്പികൾ കണ്ടിട്ട്.
“വാട്ട് ദ് ഹെൽ ഈസ് ഗോയിങ്ങ് ഓൺ ഹിയർ…?”
എല്ലാവരും പെട്ടെന്ന് നിശ്ശബ്ദരായി. കൌണ്ടറിന് പിന്നിൽ നിന്നിരുന്ന റിട്ടർ ന്യുമാൻ ചിരിച്ചു.
“സർ,  ഞങ്ങളെന്താണിന്ന് കണ്ടുപിടിച്ചതെന്നറിയുമോ? അവിടെയുള്ള ബെഡ്ഡിന്റെ അടിയിൽ ഒരു രഹസ്യ അറയുണ്ടായിരുന്നു. ആൾട്ട്മാനാണത് കണ്ടത്. അത് തുറന്ന് നോക്കിയപ്പോൾ… രണ്ട് കാർട്ടൺ സിഗരറ്റുകൾ… പൊട്ടിക്കാത്തത്… ഓരോന്നിലും അയ്യായിരം വീതം… മാത്രമല്ല… ഈ കാണുന്ന മദ്യക്കുപ്പികളും… ഗോർഡൺസ് ജിൻ, ബീഫ് ഈറ്റർ, വൈറ്റ് ഹോഴ്സ് സ്കോച്ച് വിസ്കി, ഹെയ്ഗ് & ഹെയ്ഗ്…”   അയാൾ കൈയിൽ കിട്ടിയ ഒരു കുപ്പി എടുത്ത് വളരെ ബുദ്ധിമുട്ടി അതിലെ ഇംഗ്ലീഷ് നാമം വായിക്കാൻ ശ്രമിച്ചു. “ബുഷ് മിൽ‌സ് ഐറിഷ് വിസ്കി…”
അത് കേട്ടതും ലിയാം ഡെവ്‌ലിൻ ഉച്ചത്തിൽ ആഹ്ലാദശബ്ദമുണ്ടാക്കി. പിന്നെ ഓടിച്ചെന്ന് ന്യുമാന്റെ കൈയിൽ നിന്നും അത് തട്ടിയെടുത്തു. “ഇതിൽ നിന്ന് ആരെങ്കിലും ഒരു തുള്ളി എടുത്താൽ… അവനെ ഞാൻ തട്ടും… ഇത് മുഴുവനും എനിക്കുള്ളതാണ്….”
എല്ലാവരും അലറി ചിരിച്ചു. സ്റ്റെയ്നർ കൈ ഉയർത്തി അവരെ ശാന്തരാക്കി.
“നമുക്ക് വിഷയത്തിലേക്ക് കടക്കാം… നിങ്ങളോട് ഒരു കാര്യം പറയാനുണ്ട്…”  സ്റ്റെയ്നർ, ഇൽ‌സിന് നേർക്ക് തിരിഞ്ഞു. “സോറി മൈ ലവ്… അത്യന്തം രഹസ്യസ്വഭാവമുള്ള ഒന്നാണ്…”
ഒരു സൈനികന്റെ പത്നി എന്ന നിലയിൽ അവൾക്ക് അതിന്റെ പ്രാധാന്യം മനസ്സിലാകുമായിരുന്നു. “ശരി… ഞാൻ പുറത്തുണ്ടാകും… പക്ഷേ, തിരികെ വരുമ്പോൾ ആ ജിൻ ബോട്ട്‌ൽ അവിടെ ഉണ്ടായിരിക്കണം...”
ഒരു കൈയിൽ ബീഫ് ഈറ്ററിന്റെ കുപ്പിയും മറുകൈയിൽ ഗ്ലാസുമായി അവൾ പുറത്തേക്ക് നടന്നു.
ബാറിലെങ്ങും നിശ്ശബ്ദത നിറഞ്ഞു. എന്താണ് സ്റ്റെയ്നറിന് പറയാനുള്ളതെന്നറിയാനായി എല്ലാവരും ആകാംക്ഷയോടെ നോക്കി നിന്നു.
“കാര്യം വളരെ ലളിതം… ഇവിടെ നിന്നും പുറത്ത് കടക്കാനുള്ള ഒരു അവസരം ഒത്തു വന്നിരിക്കുന്നു… ഒരു പ്രത്യേക ദൌത്യം…” സ്റ്റെയ്നർ പറഞ്ഞു.
“എന്താണ് നാം ചെയ്യേണ്ടത്, ഹെർ ഓബർസ്റ്റ്..?” ആൾട്ട്മാൻ ചോദിച്ചു.
“നിങ്ങളുടെ പഴയ ജോലി…. നിങ്ങൾക്ക് ട്രെയ്നിങ്ങ് ലഭിച്ച അതേ ജോലി….”
എല്ലാവരുടെയും പ്രതികരണം പെട്ടെന്നായിരുന്നു. ആഹ്ലാദഭാവം… ഉത്സാഹം… “എന്ന് വച്ചാൽ നാം വീണ്ടും പാരച്യൂട്ട് ജമ്പിങ്ങിന് പോകുകയാണെന്നാണോ…?”
“അതെ…. പക്ഷേ, ഒരു കാര്യം… ഈ ദൌത്യത്തിൽ പങ്കെടുക്കണമോ വേണ്ടയോ എന്നത് തികച്ചും നിങ്ങളുടെ ഇഷ്ടത്തിന് വിടുന്നു… ആരെയും ഞാൻ നിർബ്ബന്ധിക്കില്ല…”
“ദൌത്യം എങ്ങോട്ടാണ്…? റഷ്യയിലേക്കാണോ ഹെർ ഓബർസ്റ്റ്…?” ബ്രാൺ‌ഡ്റ്റ് ചോദിച്ചു.
സ്റ്റെയ്നർ നിഷേധർത്ഥത്തിൽ തലയാട്ടി. “ജർമ്മൻ സൈനികർ ഇതുവരെയും പോയിട്ടില്ലാത്ത ഒരിടത്ത്…”
ആകാംക്ഷാഭരിതരായി അവർ തമ്മിൽ തമ്മിൽ നോക്കി. ആർക്കും തന്നെ വിശ്വസിക്കുവാൻ കഴിയുന്നുണ്ടായിരുന്നില്ല ആ വാർത്ത.
“നിങ്ങളിൽ എത്ര പേർക്ക് ഇംഗ്ലീഷ് സംസാരിക്കുവാൻ കഴിയും….?” സ്റ്റെയ്നർ പതുക്കെ ചോദിച്ചു.
വീണ്ടും അമ്പരിപ്പിക്കുന്ന നിശ്ശബ്ദത… എന്നാൽ റിട്ടർ ന്യുമാന്റെ നിയന്ത്രണം വിട്ടുപോയത് പെട്ടെന്നായിരുന്നു.
സ്റ്റെയ്നർ തലയാട്ടി. “അല്ല, റിട്ടർ… സംഗതി ഗൌരവതരമാണ്… വളരെ രഹസ്യസ്വഭാവമാർന്നത്… ചുരുക്കി പറഞ്ഞാൽ, ഏകദേശം അഞ്ച് ആഴ്ചകൾക്കുള്ളിൽ ഈ ദൌത്യം നടക്കുമെന്നാണ് കണക്കുകൂട്ടൽ… ഇംഗ്ലണ്ടിന്റെ വിജനമായ വടക്ക് കിഴക്കൻ തീരത്ത് രാത്രി നേരത്ത് നമ്മൾ പാരച്യൂട്ടിൽ ഇറങ്ങുന്നു…  പ്ലാൻ ചെയ്തത് പോലെ എല്ലാം നടക്കുകയാണെങ്കിൽ തൊട്ടടുത്ത രാത്രിയിൽ തന്നെ നമ്മളെ പിക്ക് ചെയ്ത് ഇവിടെ എത്തിക്കും…”
“പ്ലാൻ പോലെ നടന്നില്ലെങ്കിൽ…?” ന്യുമാൻ ചോദിച്ചു.
“നാം കൊല്ലപ്പെട്ടിരിക്കും… പിന്നെ അതോർത്ത് വിഷമിക്കേണ്ട കാര്യമില്ല… വേറെന്തെങ്കിലും അറിയാനുണ്ടോ…?” അദ്ദേഹം എല്ലാവരെയും നോക്കി.
“എന്താണ് ദൌത്യം എന്നറിയാൻ ഞങ്ങൾക്കവകാശമുണ്ടോ ഹെർ ഓബർസ്റ്റ്…?” ആൾട്ട്മാൻ ചോദിച്ചു.
“സ്കോർസെനിയും കൂട്ടരും ഗ്രാൻ സാസോയിൽ നടത്തിയ പോലത്തെ ഒന്ന്… അത്രയുമേ എനിക്കിപ്പോൾ പറയാൻ കഴിയൂ…”
“മതി… അത്രയുമറിഞ്ഞാൽ മതി എനിക്ക്…” ബ്രാൺ‌ഡ്റ്റ് മറ്റുള്ളവരെ നോക്കി. “നാം പോകുകയാണെങ്കിൽ ചിലപ്പോൾ കൊല്ലപ്പെട്ടേക്കാം… അതല്ല, ഇവിടെ തന്നെ തുടരാൻ തീരുമാനിക്കുകയാണെങ്കിൽ മരണം നിശ്ചയവും… നിങ്ങളെല്ലാം പോകുന്നുണ്ടെങ്കിൽ ഞാനുമുണ്ട് കൂടെ…”
“എനിക്ക് സമ്മതം…” റിട്ടർ ന്യുമാൻ ഉറക്കെ പറഞ്ഞു.
തൊട്ടുപിറകെ എല്ലാവരും തന്നെ തങ്ങളുടെ സമ്മതം അറിയിച്ചു. അനന്തതയിലേക്ക് കണ്ണ് നട്ട് സ്റ്റെയ്നർ അൽപ്പനേരം അവിടെ നിന്നു… അദ്ദേഹം അദ്ദേഹത്തിന്റേത് മാത്രമായ ഒരു ലോകത്തായിരുന്നു. പിന്നെ, ഒരു നെടുവീർപ്പിട്ടു. “അപ്പോൾ അക്കാര്യത്തിൽ ഒരു തീരുമാനമായി… ആട്ടെ, ഇവിടെ ആരോ വൈറ്റ് ഹോഴ്സ് വിസ്കി എന്ന് പറയുന്നത് കേട്ടത് പോലെ…?”
അത് കേൾക്കേണ്ട താമസം, ആ സംഘം ഒന്നാകെ ബാർ കൌണ്ടറിനടുത്തേക്ക് ചിതറിയോടി. ആൾട്ട്മാൻ വീണ്ടും തന്റെ പിയാനോയുടെ മുന്നിൽ ചെന്ന് “We march against England”  എന്ന ഗാനം വായിക്കുവാൻ തുടങ്ങി.
സ്റ്റെം, തന്റെ ക്യാപ്പ് ഊരി ആൾട്ട്മാന്റെ നേർക്ക് എറിഞ്ഞു. ഈ പഴയ പാട്ട് വല്ല കുപ്പത്തൊട്ടിയിലും കൊണ്ട് കളയ്… എന്നിട്ട് കേൾക്കാൻ സുഖമുള്ള വല്ലതും വായിക്കൂ…”
വാതിൽ തുറന്ന് ഇൽ‌സ് ന്യുഹോഫ് പ്രവേശിച്ചു. ”ഇനി എനിക്ക് വരാമല്ലോ…?”
പെട്ടെന്നാണ് എല്ലാവരും കൂടി ആർപ്പ് വിളിച്ചത്. നിമിഷങ്ങൾക്കകം അവർ അവളെ എടുത്തുയർത്തി ബാർ കൌണ്ടറിന് മുകളിലിരുത്തി. “ഒരു പാട്ട് പാടൂ … പ്ലീസ്….”
“ഓൾ റൈറ്റ്… ഞാൻ പാടാം… ഏത് പാട്ടാണ് വേണ്ടത്…?” ചിരിച്ചു കൊണ്ട് അവൾ ചോദിച്ചു.
എല്ലാവരെക്കാളും മുമ്പ് ഉത്തരം പറഞ്ഞത് സ്റ്റെയ്നർ ആയിരുന്നു.  “Alles ist verruckt….”
അവളുടെ മുഖം വാടിയത് പെട്ടെന്നായിരുന്നു. വിഷാദഭാവത്തിൽ അവൾ അദ്ദേഹത്തെ നോക്കി. അവിടെങ്ങും നിശ്ശബ്ദത നിറഞ്ഞു.  “ആ ഗാനം തന്നെ വേണോ കുർട്ട്…?”
“വേണം… തീർച്ചയായും അതു തന്നെ പാടണം…”
ആൾട്ട്മാൻ തന്റെ പിയാനോയിൽ ശ്രുതി മീട്ടുവാൻ ആരംഭിച്ചു. ഇൽ‌സ് കൌണ്ടറിൽ നിന്ന് താഴെയിറങ്ങി. പിന്നെ, വിന്റർ വാറിൽ പങ്കെടുത്തിട്ടുള്ള ഓരോ സൈനികനും സുപരിചിതമായ ആ ഗാനം മൂളുവാനാരംഭിച്ചു. ഹൃദയത്തിൽ തട്ടും വിധമുള്ള മെലഡി ആയിരുന്നുവത്.
“What are we doing here…? What is it all about…? Alles ist verruckt…  Everything’s crazy… Everything’s gone to hell….”
അവളുടെ കണ്ണുകളിൽ നിന്നും ബാഷ്പകണങ്ങൾ ഇറ്റ് വീഴുന്നുണ്ടായിരുന്നു. എല്ലാവരെയും ആലിംഗനം ചെയ്യാനെന്ന മട്ടിൽ അവൾ കൈകൾ വിടർത്തി നിന്നു. അതോടെ അവിടെയുണ്ടായിരുന്ന എല്ലാവരും തന്നെ അവളെ നോക്കി ഒപ്പം പാടുവാൻ തുടങ്ങി. സ്റ്റെയ്നർ, റിട്ടർ, എല്ലാവരും… എല്ലാവരും തന്നെ… റാഡ്‌ൽ ഉൾപ്പെടെ…
ഡെവ്‌ലിൻ ആശ്ചര്യപൂർവ്വം അവർ ഓരോരുത്തരുടെയും മുഖങ്ങളിലേക്ക് നോക്കി. പിന്നെ തിരിഞ്ഞ് കതക് വലിച്ച് തുറന്ന് പുറത്തേക്കിറങ്ങി.
“എനിക്കാണോ വട്ട്… അതോ അവർക്കാണോ…?” അദ്ദേഹം മന്ത്രിച്ചു.
Posted by വിനുവേട്ടന്‍ at 3:39 PM 40 comments: Links to this post
Email ThisBlogThis!Share to TwitterShare to FacebookShare to Pinterest
Friday, July 20, 2012
ഈഗിൾ ഹാസ് ലാന്റഡ് – 47
തെളിഞ്ഞ ജലത്തിൽ ഇളംവെയിലേറ്റപ്പോൾ ഹാർബറിന്റെ ആഴം മനസ്സിലാക്കാൻ കഴിയുന്നുണ്ടായിരുന്നു. ഹാർബറിന്റെ പ്ലാറ്റ്ഫോമിൽ റാഡ്‌ലും ഡെവ്‌ലിനും അത് നോക്കി ചിന്താവിഷ്ടരായി നിന്നു. ജെട്ടിയുടെ അരികിലുള്ള അരമതിലിൽ ഇരുന്നുകൊണ്ട് റാഡ്‌ലിന്റെ ബ്രീഫ്‌കെയ്സിലെ റിപ്പോർട്ടുകൾ സസൂക്ഷ്മം വായിക്കുകയാണ് സ്റ്റെയ്നർ. ഉൾക്കടലിനപ്പുറത്ത് ദൂരെയായി ഫോർട്ട് ആൽബർട്ടിന്റെ അവ്യക്തമായ കാഴ്ച്ച.
“കേണൽ റാഡ്‌ൽ…”  സ്റ്റെയ്നർ വിളിച്ചു.
റാഡ്‌ൽ അദ്ദേഹത്തിന് നേർക്ക് നീങ്ങി. തൊട്ടു പിന്നിൽ ഡെവ്‌ലിനും. അരമതിലിനരികിൽ ചെന്ന് റാഡ്‌ൽ ചോദിച്ചു.
“ഓ, യെസ്…” സ്റ്റെയ്നർ പേപ്പറുകൾ തിരികെ ബ്രീഫ്‌കെയ്സിലേക്ക് വച്ചു.  “ഇക്കാര്യത്തിൽ താങ്കൾ സീരിയസ് ആണെന്ന് തോന്നുന്നു…?”
സ്റ്റെയനർ രണ്ടടി മുന്നോട്ട് വന്ന് റാഡ്‌ലിന്റെ വിന്റർ വാർ റിബ്ബണിൽ വിരലോടിച്ചു. “എന്നാൽ ഒരു കാര്യം ഞാൻ പറയട്ടെ…? ആ റഷ്യൻ ശൈത്യത്തിൽ കുറച്ച് താങ്കളുടെ തലച്ചോറിനെയും ബാധിച്ചിരിക്കുന്നു സുഹൃത്തേ…”
റാഡ്‌ൽ തന്റെ കോട്ടിന്റെ പോക്കറ്റിലെ എൻ‌വലപ്പ് തുറന്ന് ഹിറ്റ്‌ലർ നൽകിയ അധികാരപത്രം എടുത്ത് സ്റ്റെയ്നറുടെ നേർക്ക് നീട്ടി.
“ഇതൊന്ന് വായിച്ചു നോക്കുന്നത് നന്നായിരിക്കും…”
സ്റ്റെയ്നർ അത് വാങ്ങി വായിച്ചു നോക്കി. പിന്നെ പ്രത്യേകിച്ചൊരു ഭാവമാറ്റവും കൂടാതെ തിരികെ കൊടുത്തിട്ട് ചോദിച്ചു.
“കേണൽ സ്റ്റെയ്നർ… നിങ്ങളൊരു ജർമൻ സൈനികനാണ്… ഒരേ പ്രതിജ്ഞയാണ് നമ്മൾ രണ്ട് പേരും എടുത്തിരിക്കുന്നത്… ഫ്യൂറർ ഹിറ്റ്ലറുടെ നേരിട്ടുള്ള ഓർഡറാണിത്…” റാഡ്‌ൽ പറഞ്ഞു.
“താങ്കൾ ഒരു കാര്യം മറക്കുന്നു കേണൽ റാഡ്‌ൽ… ഞാൻ ഇപ്പോൾ പെനൽ യൂണിറ്റിലാണ്… വധശിക്ഷയിൽ നിന്നും താൽക്കാലികമായ ഒരു സസ്പെൻഷൻ… ഔദ്യോഗികമായി തരം താഴ്ത്തപ്പെട്ടവൻ… സത്യം പറഞ്ഞാൽ ഇപ്പോൾ ഞാൻ ചെയ്തുകൊണ്ടിരിക്കുന്ന ജോലിയുടെ പ്രാധാന്യം കൊണ്ട് മാത്രമായിരിക്കണം എന്റെ റാങ്ക് നിലനിർത്തിയിരിക്കുന്നത്...”  അദ്ദേഹം സിഗരറ്റ് പാക്കറ്റ് തുറന്ന് ഒരെണ്ണം ചുണ്ടിൽ വച്ചു.  “എനി വേ… ഐ ഡോണ്ട് ലൈക്ക് അഡോൾഫ്… ഉറക്കെയുള്ള സംസാരവും ആ വായ് നാറ്റവും… സഹിക്കാനേ പറ്റില്ല…”
ആ പരാമർശം റാഡ്‌ൽ കേട്ടില്ല എന്ന് നടിച്ചു. “നമുക്ക് പൊരുതിയേ പറ്റൂ… അല്ലാതെ വേറൊരു പോം വഴിയില്ല സ്റ്റെയ്നർ…”
“അവസാനത്തെയാളും മരിച്ച് വീഴുന്നത് വരെ…?”
“അല്ലാതെ നമുക്കെന്ത് ചെയ്യാൻ കഴിയും…?”  റാഡ്‌ൽ ചോദിച്ചു.
“ഇല്ല… എന്ത് ചെയ്താലും നമുക്ക് വിജയിക്കാൻ കഴിയില്ല…”
റാഡ്‌ൽ തന്റെ സ്വാധീനമുള്ള കൈയുടെ മുഷ്ടി ചുരുട്ടി. അദ്ദേഹത്തിന്റെയുള്ളിൽ ദ്വേഷ്യവും ഉത്ക്കണ്ഠയും എല്ലാം തിളച്ച് മറിയുകയായിരുന്നു.
“പക്ഷേ, യുദ്ധത്തെക്കുറിച്ചുള്ള അവരുടെ കാഴ്ച്ചപ്പാടുകൾ മാറ്റുവാൻ നമുക്ക് കഴിഞ്ഞേക്കും… അന്തമില്ലാത്ത ഈ കൂട്ടക്കൊലയ്ക്ക് പകരം ഒരു സെറ്റ്‌ൽ‌മെന്റ്…”
“വിൻസ്റ്റൺ ചർച്ചിലിനെ തട്ടി താഴെയിടുന്നത് അതിന് സഹായകരമാകുമെന്നാണോ…?” സ്റ്റെയനറുടെ സ്വരത്തിൽ പരിഹാസമുണ്ടായിരുന്നു.
“നമുക്ക് പല്ലും നഖവും ഇപ്പോഴും അവശേഷിച്ചിട്ടുണ്ടെന്ന് അവർക്ക് കാണിച്ചു കൊടുക്കുവാൻ അതുകൊണ്ട് കഴിയും… നമ്മുടെ സ്കോർസെനി, ഗ്രാൻ സാസോയിൽ നിന്ന് മുസ്സോളിനിയെ രക്ഷിച്ചു കൊണ്ട് വന്നപ്പോൾ ഉണ്ടായ ആഘോഷത്തിമർപ്പ് നിങ്ങൾ കണ്ടതല്ലേ..? ലോകമെമ്പാടും ഒരു സെൻസേഷനായിരുന്നു അത്…”
“ഞാൻ കേട്ടത് ജനറൽ സ്റ്റൂഡന്റിനും അദ്ദേഹത്തിന്റെ പാരട്രൂപ്പേഴ്സിനും ആ ദൌത്യത്തിൽ പങ്കുണ്ടായിരുന്നുവെന്നാണ്…” സ്റ്റെയ്നർ പറഞ്ഞു.
റാഡ്‌ൽ അത് ശ്രദ്ധിച്ചതായി തോന്നിയില്ല്ല. “ഈ ദൌത്യം എങ്ങനെയായിരിക്കുമെന്ന് ഒന്നാലോചിച്ചു നോക്കൂ… ജർമ്മൻ ട്രൂപ്പ് ഇംഗ്ലണ്ടിൽ ഇറങ്ങുന്നു… മഹത്തായ ഒരു ലക്ഷ്യത്തിനായി… ഒരു പക്ഷേ നിങ്ങൾ വിചാരിക്കുന്നുണ്ടാകും ഇത് നടക്കാൻ പോകുന്ന കാര്യമല്ല എന്ന്…”
“നടക്കാതിരിക്കാൻ തക്ക കാരണമൊന്നും ഞാൻ കാണുന്നില്ല…” സ്റ്റെയ്നർ പറഞ്ഞു. “ഞാനിപ്പോൾ കണ്ട ആ പേപ്പറുകളിലെ വിവരങ്ങൾ എല്ലാം കൃത്യമാണെങ്കിൽ… താങ്കൾ ഈ ഹോം വർക്ക് ശരിയായി ചെയ്തിട്ടുണ്ടെങ്കിൽ… ദി ഹോൾ തിങ്ങ് വിൽ ഗോ ലൈക്ക് എ സ്വിസ് വാച്ച്… അദ്ദേഹത്തെ കിടക്കയിൽ നിന്ന് തന്നെ പിടികൂടി ഇവിടെ എത്തിക്കാം… എന്താണ് സംഭവിച്ചതെന്ന് അവരെല്ലാം അറിയുന്നതിന് മുമ്പ് അദ്ദേഹം ഇവിടെയെത്തിയിരിക്കും… പക്ഷേ, അതല്ല അതിലെ പ്രശ്നം…”
“പിന്നെന്താണ്…?” റാഡ്‌ലിന്റെ ക്ഷമ കെട്ടു കഴിഞ്ഞിരുന്നു. “കോർട്ട് മാർഷൽ നടപടികളെക്കാളും പ്രധാനം നിങ്ങൾക്ക് ഫ്യൂറർ ഹിറ്റ്ലറുടെ വായ്നാറ്റമാണോ …? സ്റ്റെയ്നർ… ഒരു കാര്യം നിങ്ങൾ ഓർക്കണം… ഇവിടെ തന്നെ കഴിയാനാണ് ഭാവമെങ്കിൽ നിങ്ങളും നിങ്ങളുടെ സംഘവും അധിക കാലം ഉണ്ടാകില്ല… രണ്ട് മാസം മുമ്പ് നിങ്ങൾ മുപ്പത്തിയൊന്ന് പേരുണ്ടായിരുന്നു… ഇന്നോ…? പതിനഞ്ച്…? നിങ്ങൾ നിങ്ങളുടെ സംഘാംഗങ്ങളോട് കടപ്പെട്ടിരിക്കുന്നു… നിങ്ങളോട് തന്നെ കടപ്പെട്ടിരിക്കുന്നു… ജീവിക്കുവാനുള്ള അവസാനത്തെ അവസരമാണ് കൈവന്നിരിക്കുന്നത്…”
“അല്ലെങ്കിൽ ഇംഗ്ലണ്ടിൽ വച്ച് കൊല്ലപ്പെടുവാനും…” സ്റ്റെയ്നർ പറഞ്ഞു.
“സ്ട്രെയ്റ്റ് ഇൻ… സ്ട്രെയ്റ്റ് ഔട്ട്… അങ്ങനെയായിരിക്കണം നമ്മുടെ ദൌത്യം… അൽപ്പം മുമ്പ് നിങ്ങൾ ഉപമിച്ച സ്വിസ് വാച്ച് പോലെ…” റാഡ്‌ൽ മുഖമുയർത്തി.
“ഏറ്റവും ഭയാനകമായ മറ്റൊരു കാര്യവുമുണ്ട്… വാച്ചിന്റെ ഏതെങ്കിലും ചെറിയ ഒരു ഭാഗം കേട് വന്നാൽ… അത് മതി വാച്ച് ഒന്നാകെ ഓട്ടം നിർത്താൻ…”…” ഡെവ്‌ലിൻ ഇടയിൽ കയറി പറഞ്ഞു.
“യൂ സെഡ് ഇറ്റ്, മിസ്റ്റർ ഡെവ്‌ലിൻ… പറയൂ… നിങ്ങൾ എന്തിനാണ് ഇംഗ്ലണ്ട്ലേക്ക് പോകാൻ തീരുമാനിച്ചത്…?” സ്റ്റെയ്നർ ചോദിച്ചു.
“വളരെ ലളിതം… കാരണം ഇംഗ്ലണ്ടിലേക്കാണ് പോകുന്നതെന്നത് തന്നെ… ഏത് വീരസാ‍ഹസിക യജ്ഞത്തിന്റെയും അവസാന വ്യക്തി ഞാനായിരിക്കുകയാണ് പതിവ്…”
“എക്സലന്റ്…” സ്റ്റെയ്നർ പൊട്ടിച്ചിരിച്ചു. “ആ പറഞ്ഞത് കാര്യം… കളിക്കളത്തിലേക്ക് ഇറങ്ങുവാനുള്ള അവസരം… റിസ്ക് നിറഞ്ഞ കളി… പക്ഷേ, അത് യാതൊരു നേട്ടവും ഉണ്ടാക്കാൻ പോകുന്നില്ല നിങ്ങൾക്ക്… കേണൽ റാഡ്‌ൽ ഇവിടെ പറഞ്ഞു, ഈ ദൌത്യത്തിന് ഞാൻ പോകേണ്ടത് എന്റെ സഹപ്രവർത്തകരോടുള്ള കടമയാണെന്ന്… ഇവിടെ സുനിശ്ചിതമായ മരണത്തിൽ നിന്ന് രക്ഷപെടാൻ… ആത്മാർത്ഥമായി ഞാൻ പറയട്ടെ… എനിക്കിവിടെ ആരോടും ഒരു കടമയും നിറവേറ്റാനില്ല...”
“നിങ്ങളുടെ പിതാവിനോട് പോലും…?” റാഡ്‌ൽ ചോദിച്ചു.
കടലിലെ ഓളങ്ങൾ താഴെ പാറക്കെട്ടുകളെ തഴുകുന്ന ശബ്ദം മാറ്റി നിർത്തിയാൽ അവിടെങ്ങും നിശ്ശബ്ദത നിറഞ്ഞു. സ്റ്റെയ്നറുടെ മുഖം വിളറിയിരുന്നു. മുഖത്തെ പേശികൾ വലിഞ്ഞ് മുറുകി. ഒരു നിമിഷം അദ്ദേഹം നിസ്സഹായനായത് പോലെ തോന്നി.
“നിങ്ങളുടെ പിതാവ് ഇപ്പോൾ ഗെസ്റ്റപ്പോയുടെ കസ്റ്റഡിയിലാണ്… പ്രിൻസ് ആൽബ്രസ്ട്രേസിൽ… രാജ്യദ്രോഹക്കുറ്റമാണ് ചുമത്തിയിരിക്കുന്നത്…” റാഡ്‌ൽ പറഞ്ഞു.
അല്പനാൾ മുമ്പ് താൻ അദ്ദേഹത്തെ സന്ദർശിച്ച കാര്യം സ്റ്റെയ്നർ ഓർത്തു. അന്ന് അദ്ദേഹം പ്രകടിപ്പിച്ച അഭിപ്രായങ്ങൾ വച്ച് നോക്കിയാൽ കേണൽ റാഡ്‌ൽ പറഞ്ഞ കാര്യം നുണയല്ല എന്ന് ഉറപ്പിക്കാൻ ഒരു നിമിഷം പോലും വേണ്ടി വന്നില്ല.
“ആഹ്… ഇപ്പോൾ കാര്യങ്ങൾ പിടി കിട്ടി… ഞാനൊരു നല്ല കുട്ടിയായി നിങ്ങൾ പറയുന്ന കാര്യങ്ങൾ അനുസരിച്ചാൽ എന്റെ പിതാവിന്റെ വിചാരണവേളയിൽ അത് സഹായിച്ചേക്കും എന്ന്…”
അദ്ദേഹത്തിന്റെ മുഖഭാവം മാറിയത് പെട്ടെന്നായിരുന്നു. സ്വാഭാവികമായും ഏതൊരു വ്യക്തിയും ആ അവസരത്തിൽ അത് ചെയ്ത് പോകുമായിരുന്നു. ഒരു സ്ലോമോഷൻ ചിത്രത്തിലെന്ന പോലെ അദ്ദേഹം റാഡ്‌ലിന് നേർക്ക് നീങ്ങി. “യൂ ബാസ്റ്റർഡ്…. ഓൾ ഓഫ് യൂ ബാസ്റ്റർഡ്സ്….”
അദ്ദേഹം റാഡ്‌ലിന്റെ കഴുത്തിൽ പിടുത്തം മുറുക്കി കഴിഞ്ഞിരുന്നു. പെട്ടെന്ന് തന്നെ ഡെവ്‌ലിൻ ചാടി വീണെങ്കിലും അദ്ദേഹത്തെ പിടിച്ച് മാറ്റുവാൻ കിണഞ്ഞ് പരിശ്രമിക്കേണ്ടി വന്നു. “യൂ ഫൂൾ… ഇദ്ദേഹത്തോടല്ല ദ്വേഷ്യം തീർക്കേണ്ടത്… ഇദ്ദേഹവും നിങ്ങളെപ്പോലെ തന്നെ നിസ്സഹായനാണ്… തട്ടണമെങ്കിൽ ആ ഹിം‌മ്‌ലറെ പോയി തട്ട്… അയാളാണ് ഇതിന്റെയെല്ലാം പിന്നിൽ…”
റാഡ്‌ൽ ശ്വാസമെടുക്കുവാൻ വിഷമിക്കുന്നുണ്ടായിരുന്നു. അങ്ങേയറ്റം വിവശനായി അദ്ദേഹം മതിൽ ചാരി നിന്നു.
“അയാം സോറി… ഞാനത് മനസ്സിലാക്കേണ്ടതായിയിരുന്നു…”  സ്റ്റെയ്നർ അദ്ദേഹത്തിന്റെ ചുമലിൽ കൈ വച്ചു. തികച്ചും ആത്മാർത്ഥമായിട്ടായിരുന്നു അത്.
റാഡ്‌ൽ തന്റെ സ്വാധീനമില്ലാത്ത കൈ ഉയർത്തി. “നിങ്ങൾ ഇത് കണ്ടോ സ്റ്റെയ്നർ…? പിന്നെ ഈ കണ്ണ്‌… പിന്നെ നിങ്ങൾക്ക് കാണാൻ കഴിയാത്ത മറ്റ് അവശതകൾ… ഭാഗ്യമുണ്ടെങ്കിൽ രണ്ട് വർഷം കൂടി… അതാണവർ എന്നോട് പറഞ്ഞത്… ഞാൻ ഇതിന് ഇറങ്ങി പുറപ്പെട്ടത് എനിക്ക് വേണ്ടിയാണെന്നാണോ വിചാരിച്ചത്…? അല്ല… എന്റെ ഭാര്യയ്ക്കും പെൺ‌മക്കൾക്കും വേണ്ടി… ഓരോ രാത്രിയിലും ഞാൻ ഞെട്ടിയുണർന്ന് വിയർത്ത് കുളിച്ച് ഇരുട്ടിലേക്ക് തുറിച്ച് നോക്കിയിരിക്കും… അവർക്ക് എന്താണ് സംഭവിക്കുക എന്നോർത്ത്… അവർക്ക് വേണ്ടി മാത്രമാണ് ഞാൻ ഈ ദൌത്യവുമായി ഇറങ്ങിത്തിരിച്ചത്…”
സ്റ്റെയ്നർ പതുക്കെ തലകുലുക്കി. “മനസ്സിലാവുന്നു കേണൽ… ഈ ഇരുണ്ട ഗർത്തത്തിൽ നിന്നും പുറത്തേക്കുള്ള വഴി തേടുകയാണ് നാമെല്ലാം…”  അദ്ദേഹം ഒരു നീണ്ട നെടുവീർപ്പിട്ടു. “ഓൾ റൈറ്റ്… ഞാൻ പോകാം… ഇക്കാര്യം ഞാനെന്റെ സുഹൃത്തുക്കളുടെ മുന്നിൽ അവതരിപ്പിക്കാം…”
“പക്ഷേ, എന്താണ് ദൌത്യം എന്ന് ഇപ്പോൾ പറയരുത്… അത് പറയാൻ സമയമായിട്ടില്ല…” റാഡ്‌ൽ പറഞ്ഞു.
“ശരി… എങ്ങോട്ടാണ് പോകുന്നതെന്ന് എങ്കിലും അവർ അറിയണം… അതിനുള്ള അവകാശം അവർക്കുണ്ട്… മറ്റ് കാര്യങ്ങൾ… അത് തൽക്കാലം ഞാൻ ന്യുമാനോട് മാത്രമേ ചർച്ച ചെയ്യുന്നുള്ളൂ…”
അദ്ദേഹം തിരിഞ്ഞ് നടക്കുവാനാരംഭിച്ചപ്പോൾ റാഡ്‌ൽ വിളിച്ചു. “സ്റ്റെയ്നർ… ഐ മസ്റ്റ് ബീ ഓണസ്റ്റ് വിത്ത് യൂ…”
“ഞാൻ പലതും പറഞ്ഞെങ്കിലും ഇക്കാര്യത്തിൽ ഒന്ന് പരിശ്രമിക്കുന്നതിൽ തെറ്റില്ല എന്ന് തന്നെയാണ് എന്റെയും അഭിപ്രായം… ഡെവ്‌ലിൻ പറഞ്ഞത് പോലെ ചർച്ചിലിനെ ജീവനോടെയോ അല്ലാതെയോ തട്ടിക്കൊണ്ട് വരുന്നത് കൊണ്ട് നാം യുദ്ധത്തിൽ വിജയിക്കാനൊന്നും പോകുന്നില്ല… പക്ഷേ, അത് അവരിൽ ഒരു ഭീതി ജനിപ്പിക്കാൻ സഹായകരമാകും… ഒരു സമാധാന ഉടമ്പടിയെക്കുറിച്ച് ചിന്തിക്കുവാനെങ്കിലും വഴിമരുന്നിടും…”
“മൈ ഡിയർ റാഡ്‌ൽ… താങ്കൾ എന്തും തന്നെ വിശ്വസിക്കുന്നവനായി പോയല്ലോ… ഞാൻ ഒന്ന് പറയട്ടെ… അഥവാ ഈ ദൌത്യം വിജയിച്ചു എന്ന് തന്നെ കരുതുക… എങ്കിൽ പോലും ജർമ്മനിയ്ക്ക് ഇനി അധികം കാലം ഇല്ല… ഡാം‌‌മ്‌ൻ ഓൾ…!“
അദ്ദേഹം വെട്ടിത്തിരിഞ്ഞ് ജെട്ടിയിലൂടെ ദൂരേയ്ക്ക് നടന്നു.
Posted by വിനുവേട്ടന്‍ at 12:44 PM 13 comments: Links to this post
Email ThisBlogThis!Share to TwitterShare to FacebookShare to Pinterest
Newer Posts Older Posts Home
Subscribe to: Posts (Atom)
1943 നവംബര്‍ 6 പുലര്‍ച്ചെ കൃത്യം ഒരു മണി ... ജര്‍മ്മന്‍ പ്രൊട്ടക്ഷന്‍ സ്ക്വാഡ്രണ്‍ (എസ്.എസ് കമാന്റോ യൂണിറ്റ്) മേധാവിയായ ഹെന്‍ട്രിച്ച്‌ ഹിംലറിന്‌ ഒരു സന്ദേശം ലഭിച്ചു. "ദി ഈഗിള്‍ ഹാസ്‌ ലാന്റഡ്‌..." അതിന്റെ അര്‍ത്ഥം ഇതായിരുന്നു - ജര്‍മ്മന്‍ പാരാട്രൂപ്പേഴ്‌സിന്റെ ഒരു ചെറുസംഘം ആ സമയം സുരക്ഷിതമായി ഇംഗ്ലണ്ടില്‍ ഇറങ്ങിയിരിക്കുന്നു... നോര്‍ഫോക്ക്‌ ഗ്രാമത്തിലെ കോട്ടേജില്‍ വാരാന്ത്യം ചെലവഴിക്കാനെത്തിയ ബ്രിട്ടീഷ്‌ പ്രധാനമന്ത്രി വിന്‍സ്റ്റണ്‍ ചര്‍ച്ചിലിനെ തട്ടിക്കൊണ്ടുപോയി ജര്‍മ്മനിയില്‍ അഡോള്‍ഫ്‌ ഹിറ്റ്‌ലറുടെ സമക്ഷം എത്തിക്കുക എന്നതായിരുന്നു അവരുടെ ലക്ഷ്യം. ഉദ്വേഗഭരിതമായ ആ സന്ദര്‍ഭത്തെ ചുറ്റിപ്പറ്റിയുള്ള സംഭവങ്ങളെ പുനരാവിഷ്കരിക്കുവാനുള്ള ഒരു പരിശ്രമമാണ്‌ നോവലിസ്റ്റ്‌ ജാക്ക്‌ ഹിഗ്ഗിന്‍സ്‌ ഈ ഗ്രന്ഥത്തിലൂടെ നടത്തുന്നത്‌. ഇതില്‍ പ്രതിപാദിച്ചിരിക്കുന്ന സംഭവങ്ങളില്‍ പകുതിയും ചരിത്രം രേഖപ്പെടുത്തിയ വസ്തുതകളാണ്‌. അവശേഷിക്കുന്നവയില്‍ എത്രമാത്രം ഭാവനയും യാഥാര്‍ത്ഥ്യവും ഇടകലര്‍ന്നിരിക്കുന്നുവെന്ന് തീരുമാനിക്കേണ്ടത്‌ വായനക്കാരാണ്‌.
ബാല്യം... അതൊരു നെട്ടോട്ടമായിരുന്നു അദ്ധ്യാപകനായ അച്ഛന്റെ ജോലിസ്ഥലങ്ങളിലൂടെ... നിളാതീരത്തെ ചൊരിമണലില്‍ ഹരിശ്രീ കുറിച്ച്‌ പനയോലയിലെ അക്ഷരങ്ങളുമായി ചങ്ങാത്തം കൂടി... പ്രാഥമിക വിദ്യാഭ്യാസം തിരൂരിനടുത്തുള്ള പുറത്തൂര്‍ പടിഞ്ഞാറെക്കരയിലെ ഗവണ്മന്റ്‌ യു.പി സ്കൂളില്‍... ശേഷം... ഒഴുകുന്ന നിളയെ കൗതുകത്തോടെ വീക്ഷിച്ച്‌ നില്‍ക്കുന്ന തിരുനാവായ ചങ്ങമ്പള്ളി കുന്നിന്‌ മുകളിലുള്ള നാവാമുകുന്ദാ ഹൈസ്കൂളില്‍... പിന്നെയും പ്രയാണം... ഹൈസ്കൂള്‍ വിദ്യാഭ്യാസം തൃശൂര്‍ പുറനാട്ടുകര ശ്രീ രാമകൃഷ്ണ ഗുരുകുലവിദ്യാമന്ദിരത്തില്‍... പ്രീഡിഗ്രിയും ഡിഗ്രിയും തൃശൂര്‍ സെന്റ്‌ തോമസ്‌ കോളേജില്‍... ഗണിതശാസ്ത്രമായിരുന്നു ഐച്ഛികവിഷയമെങ്കിലും സാഹിത്യത്തോടായിരുന്നു അഭിനിവേശം. 1984 ല്‍ സെന്റ്‌ തോമസിനോട്‌ വിട പറഞ്ഞു... പിന്നെ തട്ടകം മദിരാശിയായിരുന്നു. BDPS ല്‍ നിന്നുള്ള P.G ഡിപ്‌ളോമ ഇന്‍ കമ്പ്യൂട്ടര്‍ അപ്‌ളിക്കേഷന്‍സുമായി തെക്കോട്ടും വടക്കോട്ടുമുള്ള നടപ്പ്‌... ആ നടപ്പ്‌ വടക്കോട്ട്‌ വച്ചു പിടിച്ചപ്പോള്‍ നിന്നത്‌ ബോംബെയില്‍. ഒരു വര്‍ഷത്തെ ബോംബെ ഉദ്യോഗം മതിയാക്കി പിന്നെ സൌദി അറേബ്യയിലേക്ക്... 1989 ല്‍ തുടങ്ങിയ പ്രവാസം ഇപ്പോള്‍ പത്നീസമേതം ജിദ്ദയില്‍ തുടരുന്നു...
View my complete profile
ഈഗിൾ ഹാസ് ലാന്റഡ് – 47
ഈഗിൾ ഹാസ് ലാന്റഡ് – 48
എന്റെ മറ്റ്‌ ബ്‌‌ളോഗുകള്‍ ...
ദി ടെസ്റ്റമെന്റ് ഓഫ് കാസ്പർ ഷുൾട്സ്
കാസ്പർ ഷുൾട്സ് – 31 - ഈ നോവൽ ആദ്യം മുതൽ വായിക്കുവാൻ ഇവിടെക്ലിക്ക് ചെയ്യുക... കഥ ഇതു വരെ... ബ്രിട്ടീഷ് ഇന്റലിജൻസ് ബ്യൂറോയിലെ ഏറ്റവും സമർത്ഥനായ ചാരപ്രവർത്തകൻ പോൾ ഷാവേസിനെ പുത...
മദിരാശീയം - 6 - “നാൻ ഊരിലിരുന്ത് എന്നുടെ സൈക്കിൾ കൊണ്ടുവരപ്പോറേൻ...” പടിഞ്ഞാറ് ആദമ്പാക്കം തടാകത്തിനുമപ്പുറം ചക്രവാളത്തിൽ സൂര്യൻ മറയാൻ തുടങ്ങുന്ന ഒരു ത്രിസന്ധ്യയിൽ ടെറസ...
ഈസ്റ്റ് ഓഫ് ഡെസലേഷൻ - 56 - “ഒരു കാര്യം കൂടി… നോ മോർ ട്രബ്ൾസ്…” ഡ ഗാമയുടെ നേർക്ക് ഒന്ന് നോക്കിയിട്ട് അദ്ദേഹം പറഞ്ഞു. “എന്റെ സുഹൃത്തുക്കളെ ഇനിയും ഇയാൾ ഉപദ്രവിക്കാൻ പാടില്ല… അയാളോട് പ...
സ്റ്റോം വാണിംഗ്‌ - എഴുതാതെ പോയത്‌... - സ്റ്റോം വാണിങ്ങിന്റെ അവസാന ലക്കം വിവര്‍ത്തനം ചെയ്ത്‌ കഴിഞ്ഞതും മനസ്സില്‍ വല്ലാത്തൊരു വിങ്ങലായിരുന്നു. മേശയില്‍ തല ചായ്ച്ചുറങ്ങുന്ന അഡ്‌മിറല്‍ റീവ്‌... അദ്ദ...
മഹത്തായ മഹാഭാരതീയവും , ബൃഹത്തായ കേരളീയവും ... ! / Mahatthaaya Mahabharatheeyavum Brihatthaaya Keraleeyavum ... !
മുജാഹിദ് ഐക്യം: സാധ്യതകളും വെല്ലുവിളികളും
Echmuvodu Ulakam / എച്മുവോട് ഉലകം
ഏരിയലിന്റെ കുറിപ്പുകള്‍ - Ariel's Jottings
മാതളത്തോട്ടവും,അൽഹൂത്ത ഗുഹയും .( Al Wakan village and Al Hoota cave )
പോടാ ..പോയി ചാകെടാ ! isis
ഓർമയിൽ ചില കുസൃതികൾ 2
മുഴുക്കുടിയനായ സിമോണ്‍ (എ.ഡി 1632)
People in India lost the chance to get selected internet service for free
സഹയാത്രികയ്ക്ക് ആദരപൂർവ്വം...! - മൂന്ന്
കായംകുളം സൂപ്പര്‍ഫാസ്റ്റ് | Kayamkulam Superfast
സ്വപ്നം പോലെ ഒരു കാലം .
I (വിക്രം ...വിക്രം ...വിക്രം മാത്രം)
ഗാമയുടെ നാട്ടിൽ - മൂന്നാം ഭാഗം
മാര്‍ച്ച് ഇരുപത് - ഒരു ഡയറിക്കുറിപ്പ്
ആകാശം നഷ്ടപ്പെട്ട പറവകള്‍ ...
ഗാഡ്ഗില്‍ - കസ്തൂരിരംഗന്‍ റിപ്പോര്‍ട്ടുകള്‍ : യാഥാര്‍ത്ഥ്യങ്ങളെന്ത്?
ചവറ്റു കുട്ട /// Waste Basket
ജോസ് തെറ്റയിലിന് എതിരേ പീഡനക്കേസ് ഏടുക്കാമോ?
The Piles of Kanaaraa / കണാരന്റെ മൂലക്കുരു
കേരള ഹ ഹ ഹ !
തുഞ്ചൻപറമ്പ് ബ്ലോഗ് മീറ്റ് 21.04.2013
ശ്രീ പെരുമ്പടവം ശ്രീധരനുമായി ഒരു അഭിമുഖം
നടന്‍ സിദ്ദിഖ് ചാനല്‍ തുടങ്ങുന്നു
ക്രാഷ് ലാന്‍ഡ്‌ - 5, കോക്ക്പിറ്റ് എന്ന കളിപ്പാട്ടം
എന്‍റെ കൊച്ചു കൊച്ചു വിശേഷങ്ങള്‍
പിള്ള യു പി ക്ലാസിൽ സിങ്ങിനു പഠിക്കട്ടെ..!!!
ക്രോസ് -CROSS - ലഘു സിനിമ
Feedjit Live Blog Stats
ഇതു വരെ വന്ന് പോയവർ ...
© All Rights reserved. Translation of "The Eagle has landed" into Malayalam is licensed under a Creative Commons Attribution-NonCommercial-NoDerivs 2.5 India License.